Versindaba » Blog Archive Nuwe publikasie: Indeks (Joan Hambidge) - Versindaba
Nuwe publikasie: Indeks (Joan Hambidge)
Elke gedig in hierdie uiters volwasse bundel verken brokkie vir brokkie die aard en semantiek van ’n digkuns: Dit reis op uitgebreide paaie na wat die wese is van die digkuns, ook die digter se eie poësie. In Joan Hambidge se oeuvre is hierdie bundel ’n groot sprong; die hele Indeks werk aan en oor die digkuns met ’n feitlik mistieke bewondering en respek vir die woord. Dit kan beskou word as haar mees “taalkundige” bundel, want die digter is in konstante gesprek met die woord en die moontlikhede wat die woord bied. Haar vermoë om die woord se wisselende buie, in gesprek met ander woorde, raak te sien en te benut, is nog nooit só suksesvol aangewend nie. Met die meer liriese aard, groter toeganklikheid en innige menslikheid sal Indeks as ’n hoogtepunt in Hambidge se digkuns beskou word.
Joan Hambidge is een van die bekendste literêre figure in SA. As kritikus skroom sy nie om in die letterkundige bokskryt te klim om haar oortuiginge te verdedig nie. Sy is professor in Afrikaanse letterkunde en kreatiewe skryfwerk aan die UK. In 2012 is haar bundel Visums by verstek met die ATKV-Woordveertjie vir Poësie bekroon.
Die anatomie van reis
Down the passage which we did not take.
Elke digter het ’n indeks,
’n plattegrond of kaart.
In elke stad is daar ’n katedraal,
’n kerkhof, bushaltes, soms ’n hawe,
hotelle – en ander merkers
vir die besoeker voor ’n monument
van ’n vryheidsvegter, insurgent
of ter-dood-veroordeelde, bekend.
Elke bundel het ’n inhoudsopgawe
met verse oor die liefde of die dood.
Selfs ongeskryfde verse, ’n stilpunt,
word die subte of die ondergrond
wat die reisiger nog mag neem;
vereers wagtend by ’n bushalte
of taxihalte op pad na ’n baken,
immer op pad tussen hier én daar.
Partykeer is die reis vooruit beplan
met koepons oorhandig aan ’n gids;
telkemale is dit die onverwagse koers
van Frost se the road less traveled
of ’n indraai na ’n holte vir die voet,
’n klein boetiekhotel of ’n kroeg
wat iets oopmaak, openbaar:
Mi gruwelt dat ic leve? Of eerder
Dank God ek is uiteindelik hier?
(Uit: Indeks. Joan Hambidge, H&R, 2016)
[Human & Rousseau, 2016, Prys : R175, Bladsye : 160, Formaat : 213 mm x 137 mm, Bindstyl : Sagteband, ISBN-13 : 9780798172967, Epub-ISBN : N/A]
Tags: Indeks, Joan Hambidge
Saturday, August 20th, 2016 | Uncategorized.